1.Įvadas

Savo 2018 m. pranešime apie Sąjungos padėtį Komisijos Pirmininkas J. C. Junckeris pabrėžė, kad „naujausi įvykiai parodė, kad būtina stiprinti mūsų ekonominę ir pinigų sąjungą ir plėtoti tvirtas bei likvidžias kapitalo rinkas. Komisija pateikė daug šitos srities pasiūlymų, kuriuos turi priimti šis Parlamentas ir Taryba.“

Kapitalo rinkų sąjunga yra pagrindinis Europos Sąjungos prioritetas. Turint omenyje artėjantį gruodžio mėn. Europos Vadovų Tarybos susitikimą ir įtraukų euro zonos aukščiausiojo lygio susitikimą, dabar reikia skubiai užtikrinti visišką visų šalių įsipareigojimą ir veiksmus siekiant užbaigti kapitalo rinkų sąjungą.

Sąjungai reikia gerai išvystytų ir integruotų kapitalo rinkų, kurios sustiprintų ir paremtų ekonominę ir pinigų sąjungą bei tarptautinį euro vaidmenį. Veiksmingas kapitalo judumas, remdamas ekonominę konvergenciją, stiprina Sąjungos ekonomiką. Jis leidžia valstybėms narėms pasinaudoti papildomais investicijų į darbo vietų kūrimą ir ekonomikos augimą finansavimo šaltiniais. Visavertė kapitalo rinkų sąjunga didina rizikos pasidalijimą privačiajame sektoriuje ir padeda sušvelninti ekonominius sukrėtimus euro zonoje ir už jos ribų, sudarydama sąlygas investuotojams ir įmonėms iš nuosmukį patiriančios šalies pasinaudoti investavimo ir finansavimo galimybėmis nuosmukio nepaliestose šalyse.

Be to, rinka grindžiamu finansavimu gali būti užpildyta spraga, atsiradusi laikinai sumažėjus bankų skolinimui. Pavyzdžiui, per krizę smarkiai sumažėjo bendrovėms išduodamų paskolų, o finansavimas per akcijas ir obligacijas išliko stabilus. Sėkminga kapitalo rinkų sąjunga, veiksmingai ir nuosekliai prižiūrima, papildo bankų sąjungą ir prisideda prie finansų sistemos stabilumo. Šis komunikatas papildo šiandien taip pat priimtą Trečiąją pažangos ataskaitą dėl neveiksnių paskolų mažinimo ir tolesnio rizikos mažinimo bankų sąjungoje.

Sėkminga kapitalo rinkų sąjunga taip pat reikalinga siekiant vystyti vietos kapitalo rinkas ir didinti įmonių galimybes gauti finansavimą. Alternatyvūs rinka pagrįsti finansavimo šaltiniai yra ypač svarbūs inovacijoms, verslumui ir pradedančiosioms įmonėms – pagrindiniams darbo vietų kūrimo veiksniams – finansuoti. Sėkminga kapitalo rinkų sąjunga suteiks bendrovėms daugiau galimybių gauti finansavimą iš visos Sąjungos, pavyzdžiui, įtraukiant jas į vertybinių popierių biržos sąrašus kitoje valstybėje narėje.

Kapitalo rinkų sąjunga suteikia daugiau investavimo galimybių. Ji leidžia mažmeniniams investuotojams įsigyti patrauklių investicinių produktų, kurie padėtų jiems patenkinti vidutinio laikotarpio ir ilgalaikius finansinius poreikius, įskaitant taupymą pensijai. Pavyzdžiui, šiuo metu tik 27 % Sąjungos piliečių turi asmeninės pensijos produktų. Kapitalo rinkų sąjunga suteiks daugiau galimybių piliečiams pasirengti pensijai. Dėl reguliavimo kliūčių tik šiek tiek daugiau nei trečdalis mažmeninių investicinių fondų savo produktais prekiauja daugiau kaip trijose valstybėse narėse. Todėl kapitalo rinkų sąjunga sudarys sąlygas piliečiams pigiau įsigyti kokybiškesnių investicinių produktų.

Stipriose ir likvidžiose kapitalo rinkose instituciniai investuotojai gali lengviau veikti visos Sąjungos mastu ir finansuoti inovacijas, perėjimą prie mažo anglies dioksido kiekio, tausiau išteklius naudojančios žiedinės ekonomikos ir investicijas į infrastruktūrą, o tai yra labai svarbu siekiant stiprinti Sąjungos konkurencingumą.

Kapitalo rinkų sąjunga taip pat sudarys sąlygas finansinių paslaugų teikėjams plėsti savo veiklą ir teikti paslaugas platesniam klientų ratui įvairiose valstybėse narėse. Finansinėms paslaugoms Sąjungoje teikti 13 484 finansų įstaigos jau naudojasi 359 953 pasais. Dėl kapitalo rinkų sąjungos finansų įstaigoms būtų lengviau siūlyti savo produktus ir paslaugas kitose valstybėse narėse, nemažinant investuotojų apsaugos. Nėra vienos priemonės kapitalo rinkų sąjungai sukurti – tam reikia esminių struktūrinių finansų sistemos pokyčių. Bendras Komisijos siūlomų priemonių poveikis bus didelis, tačiau prireiks laiko, kad būtų gauta apčiuopiama nauda. Galimybių augti yra (žr. diagramą toliau), o dabar metas imtis ryžtingų veiksmų.

Diagrama. Kai kurių regionų kapitalo rinkų dydis (2017 m. pabaigoje negrąžintos sumos kaip BVP procentinė dalis)

Šaltinis – Europos kapitalo rinkų institutas ir pačios Komisijos skaičiavimai

Pastabos. Nors ES ir JAV rinkos nėra tiesiogiai palyginamos, iš diagramos matyti, kad kapitalo rinkos 28 valstybių narių Sąjungoje sudaro apie 160 % Sąjungos BVP, o JAV jos sudaro 260 % BVP; šis skaičius apima akcijų rinkos kapitalizaciją ir finansų bei ne finansų bendrovių išleistas obligacijas; 5 didžiausių Europos Sąjungos rinkų vidurkis buvo apskaičiuotas kaip Nyderlandų, Švedijos, Danijos, Airijos ir Liuksemburgo (atitinkamai 40 %, 26 %, 16 %, 16 % ir 5 %) BVP svertinis vidurkis.

Komisijos Pirmininkas J.-C. Junckeris 2018 m. pranešime apie Sąjungos padėtį priminė, kad „pradėdami darbą visi kolektyviai pasižadėjome įgyvendinti [...] kapitalo rinkų sąjungą“ Artėjant 2019 m. gegužės mėn. rinkimams į Europos Parlamentą, Komisija pabrėžia būtinybę teisėkūros institucijoms sparčiau tartis dėl pateiktų pasiūlymų ir parodyti reikalingą politinį užmojį, kad visi pasiūlymai būtų baigti iki kadencijos pabaigos. Dėl būsimo Jungtinės Karalystės išstojimo iš ES šis poreikis siekti pažangos yra dar aktualesnis. Komisija yra pasirengusi padidinti savo paramą teisėkūros institucijoms užbaigiant pagrindines kapitalo rinkų sąjungos sudedamąsias dalis.

2.Ligšioliniai kapitalo rinkų sąjungos pasiekimai

2015 m. rugsėjo mėn. kapitalo rinkų sąjungos veiksmų plane ir 2017 m. birželio mėn. laikotarpio vidurio peržiūroje buvo nustatyta išsami programa, kuria siekiama iki 2019 m. sukurti kapitalo rinkų sąjungos sudedamąsias dalis.

Į programą įtraukta 13 Komisijos pateiktų pasiūlymų dėl teisėkūros procedūra priimamų aktų, skirtų pagrindinėms kapitalo rinkų sąjungos sudedamosioms dalims sukurti. Be to, Komisija pateikė tris pasiūlymus dėl teisėkūros procedūra priimamų aktų, kad Sąjungos finansų sektorius galėtų padėti kurti ekologiškesnę ir švaresnę ekonomiką. Tačiau Europos Parlamentas ir Taryba kol kas susitarė tik dėl trijų iš jų:

1.Prospekto reglamentu, priimtu 2017 m. birželio mėn., mažinama biurokratinė našta įmonėms, ieškančioms finansavimo galimybių, nes prospektai tapo lengviau parengiami ir lengviau suprantami investuotojams.